Leif Dunfjeld

Leif Arnold Dunfjeld (født 2. april 1943, død 15. august 2014) var en sørsamisk jurist, advokat, og embetsmann. Dunfjeld arbeidet store deler av sitt yrkesliv med same- og urfolksrettslige spørsmål. Dunfjeld ble i tidlige år samepolitisk engasjert, og bidro blant annet til etableringen av Norske Samers Riksforbund i 1968. I årene 1970 og 1971 var Dunfjeld sekretær for Norske Reindriftssamers Landsforbund .

Tidligere sametingspresident Ole Henrik Magga beskrev i 2006 Dunfjeld som «en av de fremste ideologer» i det samiske samfunnet på 1960- og 70-tallet.

Advokat og embetsmann 
Leif Arnold Dunfjeld avla embetseksamen ved Universitetet i Oslo i 1972 og praktiserte som advokat fram til slutten av 1980-tallet. I denne perioden representerte han blant annet Norske Reindriftssamers Landsforbund, ulike reinbeitedistrikter og Masi Bygdelag i rettssakene mot staten om gyldigheten av den kongelige resolusjon av 15.6.1979 om utbygging av Alta-vassdraget. Han arbeidet i en periode også som forsker, seksjonsleder og styremedlem for Nordisk Samisk Institutt, og ble på slutten av 1980-tallet også delaktig i etableringen av Rettshjelpkontoret for Indre Finnmark Dunfjeld var leder for rettshjelpkontoret i perioden 1987-1989. Fra midten av 1980-tallet arbeidet Dunfjeld som representant for World Council of Indigenous Peoples med revisjon av ILO-konvensjonen om urfolks rettigheter. Senere arbeidet han også som rådgiver for Nordisk Sameråd og var sentral i forhandlingene i ILO om ILO-konvensjonen om urfolks rettigheter.

I 1992 ble Dunfjeld ansatt i daværende Kommunal- og arbeidsdepartementet, hvor han hadde stillinger som byråsjef og seniorrådgiver ved Same- og minoritetspolitisk avdeling. Her ble Dunfjeld sentral i norske myndigheters arbeid med samiske rettigheter og internasjonal urfolkspolitikk og -rettigheter. Spesielt arbeidet Dunfjeld med Samerettsutvalget, Finnmarksloven, Norsk-svensk reinbeitekonvensjon, Nordisk Samekonvensjon og FNs erklæring om urfolks rettigheter. I 2006 ble Dunfjeld ansatt i Sametinget, hvor han i stor grad arbeidet med de samme tema, urfolks rettigheter og internasjonale spørsmål.

Dunfjeld var også første leder av Samisk Juristforening, etablert i 1999. Han var sønn av Lars Dunfjeld, og bror av Maja Dunfjeld.

Referanser 

Personer fra Grane kommune
Sørsamene
Norske embets- og tjenestemenn
Norske advokater